钦定古今图书集成/明伦汇编/官常典/第721卷 > 和尚〈弟道温〉
## 钦定古今图书集成/明伦汇编/官常典/第721卷 > 和尚〈弟道温〉

按《金史宗望传》：辽帝之奔阴山也，辽节度使和尚与
林牙马哥男慎思俱被擒，都统杲使阿邻护送得里
底和尚、雅里斯等入京师。“得里底道亡，太祖诛阿邻，
和尚弟道温为兴中尹，太祖使谩都本以兵千人与
和尚往招之，和尚欲亡去，不克，至兴中城下，以矢系
书射城中，教道温毋降。事泄，谩都本责之曰：‘汝何反
覆如此’？”对曰：“以忠报国，何反复之有？虽死不恨。”乃杀
之。既而宗望军遇辽都统孛迭等，道温在其中，相与
隔水而语。宗望承制招之，孛迭唯诺无降意。宗望谓
道温曰：“汝兄和尚，因战而获，未尝加罪，后以叛诛，能
无痛悼！”道温曰：“吾兄辱于见获，荣于死国。”宗望顾马
和尚曰：“能为我取此乎？”对曰：“能。”遂以所部渡水，击败
其众，直趋道温射中其臂，获而杀之。